钦定古今图书集成/明伦汇编/氏族典/第109卷 > 《廖用贤尚友录》 > 崔灵恩
## 钦定古今图书集成/明伦汇编/氏族典/第109卷 > 《廖用贤尚友录》 > 崔灵恩

按《梁书崔灵恩传》：灵恩，清河武城人也。少笃学从师，
遍通五经，尤精《三礼》《三传》。先在北仕为太常博士，天
监十三年归国。高祖以其儒术，擢拜员外散骑侍郎，
累迁步兵校尉，兼国子博士。灵恩聚徒讲授，听者常
数百人。性拙朴无风采，及解经析理，甚有精致，京师
旧儒咸称重之，助教孔佥尤好其学。灵恩先习《左传服解》，不为江东所行。及改说杜义，每文句常申服以
难杜，遂著《左氏条义》以明之。时有助教虞僧诞又精
杜学，因作《申杜难服》以答灵恩，世并行焉。先是，儒者
论天，互执浑盖二义，论盖不合于浑，论浑不合于盖，
灵恩立义，以“浑”、“盖”为一焉。出为长沙内史，还除国子
博士，讲众尤盛。出为明威将军、桂州刺史，卒官。灵恩
《集注毛诗》二十二卷，《集注周礼》四十卷，《制三礼义宗》
四十七卷，《左氏经传义》二十二卷，《左氏条例》十卷，《公
羊穀梁文句义》十卷。